สังคมข่าวหุ้นคาเฟอีน
หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 3-อาทิตย์ที่ 5 กรกฎาคม พ.ศ. 2558
3 ก.ค. 2558

หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 3-อาทิตย์ที่ 5 กรกฎาคม พ.ศ. 2558
***หุ้น บริษัท โฮม พอตเทอรี่ จำกัด (มหาชน) หรือ HPT ขณะกำลังเขียนต้นฉบับ ราคาพุ่งไปถึง 3.14 บาท บวกไปอีก 10% แต่พอเหลือบไปดูค่า พี/อี ที่ 122 เท่า ต้องบอกว่า “แม่เจ้าโว้ยย….” มันมาอีกแล้ว ส่วนใครอยู่เบื้องหลังของราคาที่วิ่งมาขนาดนี้ มีคนมากระซิบข้างหูบอกว่าต้องไปถาม เจ๊ “พ.” น่ะ และที่ยิ่งกว่าแช่แป้งอีก ก็คือ HPT จะติดแคชบาลานซ์ประจำสัปดาห์ทันที คุณได้รับสิทธิ์นั้นเดี๋ยวนี้!!
******บมจ.ปริญสิริ(PRIN) กับ KPN มองผ่านๆ นึกว่า ฝ่ายแรกซื้อฝ่ายหลัง แต่พออ่านให้จบ ก็พบว่า ฝ่ายหลังซื้อฝ่ายแรก และน่าจะเป็นการเข้าตลาดหลักทรัพย์ฯ ทางอ้อมของ KPN  ส่วนนัยสำคัญของกลุ่มเคพีเอ็น นอกจากจะอยากเข้าตลาดหุ้นแบบรวดเร็ว ก็ยังต้องการรุกตลาดในแนวราบ (บ้านจัดสรร) เพื่อหลบความเสี่ยงจากตลาดแนวสูง (คอนโด) งานนี้มี บจ.เซจแคปปิตอล เป็น FA ให้ และบริษัท แคปปิตอล แอ๊ดแวนเทจ จำกัด ของ พัชระ เนตรสุวรรณ เป็น IFA ส่วนผลประกอบการไตรมาส 2 ของ PRIN ทราบมาว่าคงจะยังไม่ดีนัก ต้องรอไปถึงไตรมาส 3 ถึงจะแจ่มส่วนฝ่ายบริหารใน PRIN ขณะนี้ยังไม่เปลี่ยน จะมีเพียงตัวแทนของ KPN เข้ามานั่งในบอร์ดก่อนเท่านั้น
*****ชักจะไปกันใหญ่อีกแล้ว กับหุ้นแบงก์ทีเอ็มบี (TMB) ราคาลงไปแถวๆ 2.28-2.30 บาท จัดว่าต่ำสุดในรอบกว่า 1 ปี ไม่ทราบว่าใครไปอินไซด์อะไรมาหรือเปล่าเกี่ยวกับผลประกอบการไตรมาส 2/58 ว่าหนี้เสียเป็นอย่างไร ต้องตั้งสำรองเพิ่มไหม “คาเฟอีน” จึงไปหาบทวิเคราะห์มาอ่าน เอาแบบฉบับล่าสุด ซึ่งเห็นแต่ละคนเขาก็มีมุมมองเชิงบวกนี่นา และบอกว่า กำไรสวยนะ ไม่มีตั้งสำรองพิเศษหรอก แนะนำให้ “จัดไป” ซะด้วย แต่ก็อย่างว่าเนอะ ทีเอ็มบีเขาชอบมีเซอร์ไพรส์ออกมาเรื่อยๆ คือ ไม่บวก ก็ลบ
*******ด้านไทยพาณิชย์ (SCB)  กำลังงัดตำรา Crisis Management หลังจากไปพลาดท่าเรื่องการกำหนดเกี่ยวกับคุณสมบัติพนักงานที่จะเข้าทำงาน ส่วนอีกด้าน ก็ต้องเร่งทำความเข้าใจกับนักลงทุนว่าผลการดำเนินงานจะไม่ได้รับผลกระทบจากเหตุการณ์นี้ ส่วนแนวโน้มไตรมาส 2 เท่าที่ดูบทวิเคราะห์ แม้จะมองเหมือนกันว่า กำไรน่าจะลดลง แต่ส่วนใหญ่ก็แนะนำซื้อ ราคาเป้าหมายแถว 180-185 บาท
*******บมจ.ฟอร์ท คอร์ปอเรชั่น หรือ FORTH มีสตอรี่อีกแล้ว ล่าสุด จับมือกับ บุญรอดฯ ทำตู้กดเครื่องดื่มอัตโนมัติ แถมยังเติมเงินมือถือได้ด้วย แบบว่า ทูอินวันเลย จากข่าวเห็นว่า จะลงนามกันในวันที่ 27 ก.ค.นี้ และหากประสบความสำเร็จ FORTH ก็จะกลายเป็นเจ้าพ่อตู้กดต่างๆ ไปเลย นี่ไม่รู้ว่า ต่อไปจะพัฒนาตู้กดอะไรอีก ซึ่งต่อไปประเทศไทยก็คงมีตู้กดอยู่หลายมุมของพื้นที่ เช่นเดียวกับประเทศญี่ปุ่น
******หุ้นไอพีโอ น้องใหม่ที่กำลังเข้าเทรด บมจ.บางกอกแร้นช์ (BR) กำหนดราคาเสนอขายหุ้นสามัญแก่ประชาชนทั่วไป หรือ ไอพีโอ แล้ว 360.40 ล้านหุ้น ราคา 8.8 บาท/หุ้น เปิดจองซื้อ 3-8 ก.ค.นี้ แต่งตั้งผู้จัดจำหน่ายและรับประกันการจำหน่ายคือ บล.ไทยพาณิชย์ และ บล.บัวหลวง ส่วนแบงก์ไทยพาณิชย์เป็นที่ปรึกษาทางการเงิน หรือ FA ให้ ถามว่า BR ทำอะไร? เขาก็เป็นผู้ผลิตและส่งออกเนื้อเป็ดครบวงจรใหญ่สุดของไทย มีฐานผลิตทั้งในไทยและยุโรป คลุมตลาดทวีปเอเชีย ยุโรป และตะวันออกกลาง
*****หุ้นกลุ่มธนาคาร ใครถืออยู่ก็ร้องไห้หนักมาก ล่าสุด SCB และ KTB นั้น นักวิเคราะห์ต่างมองตรงกันว่า หนี้เสียจะเพิ่มขึ้น และต้องตั้งสำรองเพิ่มขึ้น เช่นเดียวกับกสิกรไทย (KBANK)ซึ่งหากเป็นเช่นนั้นจริงๆ ก็อ่วมน่ะสิ อย่างราคาเป้าหมายก็ถูกปรับลดกันเกือบหมด  KTB ลงมาเหลือแถว 20-21 บาท  SCB ก็ถูกปรับลด แต่ทั้งหมดก็ยังถูกแนะนำให้ “ซื้อ” เช่นเดียวกับหุ้นแบงก์ตัวอื่นๆ เพราะราคาลงมาสะท้อนปัจจัยลบไปหมดแล้ว
******คืบหน้าไปอีกขั้นสำหรับ บมจ.ชัยวัฒนา แทนเนอรี กรุ๊ป (CWT) ในโครงการแปลงขยะเป็นพลังงานไฟฟ้าโครงการแรกมูลค่า 1,469 ล้านบาท คะแนนเสียงของผู้ถือหุ้นแทบจะออกมาเป็นเอกฉันท์ แต่ประเด็นที่ต้องติดตามคือ จริงๆ แล้วประเทศไทยเรามีขยะมากเพียงพอ หรือมีความสม่ำเสมอที่จะผลิตไฟฟ้าหรือไม่ เว้นแต่ สร้างโรงฯ ที่มีขนาดไม่ใหญ่มากนัก และไม่ได้ถูกนำมาเป็นพลังงานหลัก
 